உதாரணத்துக்கு அஸ்ரப் அவர்கள் முஸ்லிம் மக்களுக்காக குரல் கொடுக்க ஆரம்பித்த காலம் முதல் முஸ்லிம் மக்களுக்கு ஏகப்பட்ட அபிவிருத்திகள், வசதிகள் என்று வாரி வாரி கொடுக்கப்படுகிறது. இவர்கள் அடக்குமுறை, அடக்குமுறை என்று கத்தி கத்திக்கொண்டு எல்லா வசதிகளையும் அனுபவித்துக்கொண்டிருக்கிறார்கள். நாங்கள் பெரும்பான்மை சமூகமாக இருந்துகொண்டு எல்லா காலத்திலும் இப்படியே மற்ற இனங்களுக்கு வாரி வழங்கிவிட்டு, கஸ்டப்பட்டுக்கொண்டுதான் இருப்பதா என்பதுதான் சிங்கள மக்களின் ஆதங்கம். தங்களுக்காக யார் கதைப்பது? என்ற அந்த ஆதங்கத்தின் விளைவாகத்தான் சிங்கள மக்கள் மத்தியிலிருந்து புதிய குழுக்கள் உருவாகிவருகின்றன. உரிமைகள் இல்லாத சமூகத்துக்கு அபிவிருத்தியை கொடுத்து கொடுத்து திருப்திப்படுத்திக்கொண்டிருக்கும் அரசாங்கம், தங்களுக்கு உரிமை இருப்பதாக சொல்லிவிட்டு எந்த அபிவிருத்தியையும் செய்வதாக இல்லை என்பதுதான் சிங்கள மக்களின் ஆதங்கமாக உள்ளது.